เตียวไก่

**เตียวไก่** มีชื่อในภาษาจีนกลางว่า **เฉา ไก้** () เป็นตัวละครในวรรณกรรมจีนเรื่องซ้องกั๋ง หรือ108 ผู้กล้าหาญแห่งเขาเหลียงซาน ซึ่งเป็นหนึ่งในสี่สุดยอดวรรณกรรมจีน มีชื่อเสียงเป็นที่รู้จักในฐานะผู้ก่อตั้งเขาเหลียงซาน  แต่อย่างไรก็ดี เตียวไก่ไม่นับว่าเป็นหนึ่งใน 108 ผู้กล้า  เพราะว่าเขาเสียชีวิตก่อนทั้ง 108 ผู้กล้าจะรวมตัวกัน  เตียวไก่เสียชีวิตจากพิษของลูกธนูที่สื่อเหวินกงเป็นผู้ยิงในการต่อสู้ที่ป้อมตระกูลเจิง  หลังจากเตียวไก่เสียชีวิต เขาก็ได้กลายเป็นศูนย์รวมจิตใจของพลพรรคเหลียงซาน และมีการทำพิธีเพื่อบูชาดวงวิญญาณของเตียวไก่อย่างสม่ำเสมอ

## ประวัติ
เตียวไก่ถือกำเนิดขึ้นจากครอบครัวที่มีฐานะดี ในหมู่บ้านตงซี (東溪村) อำเภอยุ่นเฉิง มณฑลซานตง และเมื่อเขาเติบโตขึ้นก็ได้เป็นหัวหน้าหมู่บ้านตงซี ครั้งหนึ่งเตียวไก่เคยทำการขจัดปัดเป่าอาถรรพ์ร้ายที่เกิดขึ้นภายในหมู่บ้านของตนเอง โดยการแสดงพละกำลังเคลื่อนย้ายเจดีย์ศักดิ์สิทธิ์ในหมู่บ้านซีชุนไปยังหมู่บ้านตงชุน จนทำให้เฉาได้ได้รับฉายาว่า "ราชันย์สวรรค์" (晁天王) เตียวไก่มีสหายสนิท ได้แก่ อู๋ย่ง กงซุนเซิ่ง หลิวถัง และสามพี่น้องสกุลหยวน อันได้แก่ หยวนเสี่ยวเอ้อร์ หยวนเสี่ยวอู่ หยวนเสี่ยวชี นอกจากนี้เตียวไก่ยังมีสัมพันธไมตรีอันดีกับจูถงและเหลยเหิงซึ่งเป็นมือปราบแห่งเมืองยุ่นเฉิงอีกด้วย

## ปล้นขบวนของขวัญวันเกิด
หลิวถังได้ยินข่าวว่าขบวนของขวัญวันเกิดที่จะนำไปมอบแด่ราชครูไช่จิงจะเดินทางผ่านหมู่บ้านตงซี เขาจึงตั้งใจจะนำข่าวนี้มาแจ้งต่อเตียวไก่ แต่ไปเมาหลับในวัดร้าง มือปราบเหลยเหิงบังเอิญลาดตระเวนผ่านมาพบพอดี  เหลยเหิงเห็นหลิวถังมีเค้าหน้าดุร้าย จึงเข้าใจผิดคิดว่าหลิวถังเป็นโจรขโมย หลิวถังเมาหลับสนิทจึงถูกเหลยเหิงจับกุมตัวมาอย่างง่ายดาย  เหลยเหิงและขบวนมือปราบคุมตัวหลิวถังเดินทางผ่านบ้านของเตียวไก่ เหลยเหิงจึงขอพักผ่อนในบ้านเตียวไก่ชั่วครู่ เตียวไก่ก็ทำการต้อนรับขับสู้เป็นอย่างดี เมื่อเตียวไก่ทราบว่าเหลยเหิงจับผู้ต้องหามาคนหนึ่ง จึงได้ลอบออกมาพบหลิวถังอย่างลับๆ และได้วางแผนกันโดยเตียวไก่จะอ้างตนเป็นน้าชายของหลิวถัง  ด้วยเหตุนี้เองจึงทำให้เหลยเหิงต้องปล่อยตัวหลิวถัง  แต่หลิวถังเกิดความไม่พอใจที่เหลยเหิงมาจับกุมตน ทั้งสองจึงได้ทะเลาะวิวาทกันจนเตียวไก่ต้องเข้าห้ามปราม
เมื่อเหลยเหิงจากไปแล้ว หลิวถังก็แจ้งข่าวเรื่องขบวนของขวัญวันเกิดให้เตียวไก่ทราบทุกประการ  เตียวไก่ทราบว่าไช่จิงเป็นขุนนางกังฉิน ของขวัญเหล่านี้ก็ได้มาจากการขูดรีดชาวบ้าน เตียวไก่จึงเห็นว่านี่เป็นโอกาสอันดีที่จะทำการปล้นชิงขบวนของขวัญ  ดังนั้นแล้วเตียวไก่จึงเชื้อเชิญอู๋ย่ง กงซุนเซิ่ง และสามพี่น้องสกุลหยวน รวมกันเรียกว่ากลุ่มเจ็ดดารา ยังมีไป๋เซิ่งอีกคนหนึ่งเข้าร่วมการปล้นขบวนของขวัญวันเกิดครั้งนี้  ซึ่งกลุ่มเจ็ดดาราก็สามารถปล้นชิงขบวนของขวัญวันเกิดได้สำเร็จด้วยสติปัญญาของกุนซืออู๋ย่ง  แต่แล้วทางการได้ส่งหัวหน้ามือปราบนามว่าเหอเทามาจับกุมไป๋เซิ่ง และคาดคั้นจนทราบความจริงทั้งหมด

## เข้าร่วมเหลียงซาน
ซ้องกั๋งผู้เป็นปลัดอำเภอยุ่นเฉิง และเป็นสหายสนิทของเตียวไก่ ได้รุดมาแจ้งข่าวเตือนภัยให้เตียวไก่และพรรคพวกหลบหนีการจับกุม จูถงและเหลยเหิงคือผู้ที่ได้รับมอบหมายให้มาจับกุมเตียวไก่และพรรคพวก แต่พวกเขาก็ได้ลอบเปิดทางให้เตียวไก่และพรรคพวกหลบหนีไปได้ แต่เตียวไก่และพรรคพวกยังถูกมือปราบเหอเทาไล่ล่า จนต้องหลบหนีภัยไปร่วมกลุ่มกับชุมโจรที่เขาเหลียงซาน หวังหลุนผู้นำแห่งเขาเหลียงซานเป็นผู้มีจิตใจคับแคบ เกรงกลัวว่าเตียวไก่จะมาช่วงชิงตำแหน่งหัวหน้าค่ายกับตน จึงทำการบ่ายเบี่ยงโดยการมอบของขวัญล้ำค่าให้และน้อมส่งเตียวไก่และพรรคพวกลงเขา แต่เตียวไก่ไม่มีที่ให้พักพิงอาศัย กุนซืออู๋ย่งจึงวางอุบายให้หลินชงผู้เป็นรองหัวหน้าแห่งเหลียงซาน แตกคอกับหวังหลุน และสังหารหวังหลุนเสีย แล้วหลินชง ซ่งว่าน ตู้เชี่ยน และจูกุ้ย ผู้เป็นรองหัวหน้าค่ายเหลียงซานทั้งสี่ ก็ได้ทำการยกย่องเตียวไก่ให้เป็นผู้นำคนใหม่แห่งค่ายเขาเหลียงซาน

## การเสียชีวิตและการสืบทอดตำแหน่งผู้นำเขาเหลียงซาน
หลังจากซ้องกั๋งมาเข้าร่วมกับค่ายเขาเหลียงซานแล้ว เตียวไก่ก็ให้ซ้องกั๋งนำทัพปราบปรามศัตรูหลายครั้ง โดนตนเองอยู่รักษาค่ายและคอยส่งกำลังสนับสนุนให้  ครั้งหนึ่งเตียวไก่ได้นำทัพปราบปรามป้อมตระกูลเจิงด้วยตนเอง สาเหตุจากการที่ต้วนจิ่งจู้ได้นำม้าสิงโตหยก (玉獅子) มามอบแด่เตียวไก่ แต่ระหว่างทางถูกทหารจากป้อมตระกูลเจิงแย่งชิงไป ทั้งยังทำร้ายหลิวถังจนได้รับบาดเจ็บและยังได้เขียนคำสบประมาทค่ายเหลียงซานไว้อีกด้วย สงครามกับป้อมตระกูลเจิงครั้งนี้เอง ทำให้เตียวไก่ได้รับบาดเจ็บสาหัสจากการถูกลูกศรอาบยาพิษของสื่อเหวินกงปักเข้าที่กลางหน้าผาก ต่อมาไม่นานเตียวไก่ก็เสียชีวิตลง แต่ก่อนตายเตียวไก่ได้หักลูกธนูนั้นเป็นสองท่อน แล้วสั่งเสียว่าใครจับสื่อเหวินกงได้ก็จะได้เป็นผู้นำแห่งเหลียงซานต่อจากตน

ซ้องกั๋งและคหบดีใหญ่ที่เพิ่งเข้าร่วมกองทัพนามว่าหลูจุ้นอี้ ได้รับลูกธนูไปคนละท่อน และยกทัพเข้าตีป้อมตระกูลเจิง หลูจุ้นอี้สามารถจับกุมสื่อเหวินกงได้สำเร็จ แต่ไม่ยอมรับตำแหน่งหัวหน้า และได้ทำการยกย่องซ้องกั๋งเป็นหัวหน้าค่ายเหลียงซานสืบต่อจากเตียวไก่ ซ้องกั๋งจึงประหารชีวิตสื่อเหวินกงแล้วนำศีรษะสื่อเหวินกงมาเซ่นดวงวิญญาณเตียวไก่ นับแต่นั้นเป็นต้นมา ซ้องกั๋งและพี่น้องทั้ง 108 คนก็ได้ปกครองเขาเหลียงซาน

## อ้างอิง
*  เตียวไก่ ราชันย์สวรรค์ 
* Chao Gai
* ขุนโจรแห่งเขาเนียซัวเปาะ
* หนังสือ 108 ผู้กล้าแห่งเขาเหลียงซาน (ฉบับนวนิยายภาพ) สำนักพิมพ์ทองเกษม

หมวดหมู่:ตัวละครในซ้องกั๋ง